Document ID: 32014R0522

Reference:
20.5.2014
LT
Europos Sąjungos oficialusis leidinys
L 148/1
KOMISIJOS DELEGUOTASIS REGLAMENTAS (ES) Nr. 522/2014
2014 m. kovo 11 d.
kuriuo papildomos Europos Parlamento ir Tarybos reglamento (ES) Nr. 1301/2013 nuostatos, susijusios su išsamiomis taisyklėmis dėl Europos regioninės plėtros fondo lėšomis remiamų novatoriškų veiksmų tvarios miestų plėtros srityje atrankos ir valdymo principų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (1), ypač į jo 8 straipsnio 3 dalį,
kadangi:
(1)
pagal Europos Parlamento ir Tarybos reglamento (ES) Nr. 1303/2013 (2) 4 straipsnio 7 dalį Komisija turėtų įgyvendinti struktūrinių fondų paramą investicijų į ekonomikos augimą ir darbo vietų kūrimą tikslui, skirtą novatoriškiems veiksmams tvarios miestų plėtros srityje (toliau – novatoriški veiksmai);
(2)
pagal Reglamento (ES) Nr. 1303/2013 92 straipsnio 8 dalį Komisija gali administruoti lėšas, skirtas novatoriškiems veiksmams, netiesioginio valdymo būdu, kaip numatyta Europos Parlamento ir Tarybos reglamento (ES, Euratomas) Nr. 966/2012 60 straipsnyje (3);
(3)
būtina nustatyti išsamias taisykles, susijusias su subjekto ar įstaigos, kuriems patikėtos biudžeto vykdymo užduotys pagal Reglamento (ES) Nr. 966/2012 58 straipsnio 1 dalį, novatoriškų veiksmų valdymo principais;
(4)
būtina nustatyti taisykles, susijusias su Europos regioninės plėtros fondo (ERPF) lėšomis remiamų novatoriškų veiksmų atrankos principais. Siekiant užtikrinti, kad būtų atrinkti kokybiški pasiūlymai, novatoriškų veiksmų atrankos procedūros ir kriterijai turėtų būti nustatyti atsižvelgiant į Sąjungos miestų teritorinę įvairovę;
(5)
todėl Komisija turėtų apibrėžti novatoriškų veiksmų atrankos temas ir užtikrinti, kad kvietimai teikti paraiškas būtų susiję su miestų plėtros klausimais, kurie ateinančiais metais greičiausiai bus vis svarbesni Sąjungai,
PRIĖMĖ ŠĮ REGLAMENTĄ:
1 straipsnis
Novatoriškų veiksmų valdymas
1.   Komisija paskiria vieną ar daugiau subjektų ar įstaigų, kuriems pavedamos su novatoriškais veiksmais susijusios biudžeto vykdymo užduotys Sąjungos lygmeniu pagal Reglamento (ES, Euratomas) Nr. 966/2012 58 straipsnio 1 dalies c punktą (toliau – patikėtasis subjektas).
Patikėtasis subjektas ne tik atitinka Reglamento (ES, Euratomas) Nr. 966/2012 60 straipsnio 1 dalyje nustatytus reikalavimus, bet ir turi įrodomos Sąjungos lėšų valdymo keliose valstybėse narėse patirties.
2.   Komisija su patikėtuoju subjektu sudaro įgaliojimų perdavimo susitarimą pagal Reglamento (ES, Euratomas) Nr. 966/2012 61 straipsnio 3 dalį ir šiame įgaliojimų perdavimo susitarime be reikalavimų, nustatytų Komisijos deleguotojo reglamento (ES) Nr. 1268/2012 (4) 40 straipsnyje, taip pat išdėstomos nuostatos dėl:
a)
gairių pareiškėjams ir paramos gavėjams;
b)
metinės darbo programos, kurią turi patvirtinti Komisija;
c)
kvietimų teikti paraiškas siekiant atrinkti novatoriškus veiksmus rengimo;
d)
pareiškėjų tinkamumo vertinimo;
e)
ekspertų grupės, kuri vertintų ir išdėstytų pagal eilę pasiūlymus, sukūrimo Komisijai pritarus;
f)
novatoriškų veiksmų atrankos, remiantis ekspertų grupės rekomendacija, Komisijai pritarus;
g)
reikalavimo, kad paramos gavėjui būtų pateiktas dokumentas su paramos sąlygomis, kaip nurodyta Komisijos;
h)
paramos gavėjų pateiktų ataskaitų vertinimo ir lėšų išmokėjimo paramos gavėjams;
i)
atskirų novatoriškų veiksmų stebėsenos;
j)
informavimo renginių rengimo;
k)
rezultatų skelbimo Komisijai pritarus;
l)
atskirų novatoriškų veiksmų audito siekiant užtikrinti, kad subsidija būtų administruojama laikantis patikimo finansų valdymo principų;
m)
finansinio įnašo, skirto patikėtajam subjektui vykdyti valdymo užduotis, kuris suteikiamas kaip fiksuotasis įnašas patikėtojo subjekto veiklos išlaidoms ir kuris nustatomas remiantis tam subjektui patikėta subsidijai skirtų Sąjungos lėšų suma.
3.   Patikėtasis subjektas pateikia Komisijai dokumentus pagal Reglamento (ES, Euratomas) Nr. 966/2012 60 straipsnio 5 dalį ir visą informaciją, reikalingą novatoriškų veiksmų įgyvendinimui įvertinti.
2 straipsnis
Novatoriškų veiksmų atranka
1.   Patikėtasis subjektas atrenka novatoriškus veiksmus, remdamasis kvietimais teikti paraiškas, atsižvelgdamas į Komisijos tarnybų kasmet apibrėžiamas temas.
2.   Šios institucijos gali prašyti paramos novatoriškiems veiksmams:
a)
bet kuri vietos administracinio vieneto miesto valdžios institucija, apibrėžta pagal didmiesčio, miesto ar priemiesčio, kuriame yra bent 50 000 gyventojų, urbanizacijos lygį;
b)
bet kuri vietos administracinių vienetų miesto valdžios institucijų asociacija ar grupė, apibrėžta pagal didmiesčio, miesto ar priemiesčio, kuriuose bendrai yra bent 50 000 gyventojų, urbanizacijos lygį; tai gali būti tarpvalstybinės asociacijos ar grupės, taip pat asociacijos ar grupės skirtinguose regionuose ir (arba) valstybėse narėse.
3.   1 straipsnio 2 dalies e punkte nurodyta ekspertų grupė teikia rekomendacijas dėl atrinktinų novatoriškų veiksmų. Ekspertų grupė yra proporcinga geografiniu požiūriu, jai pirmininkauja Komisija. Teikdama rekomendacijas ekspertų grupė visų pirma atsižvelgia į šiuos kriterijus:
a)
novatorišką pasiūlymo turinį ir galimybes pagal jį nustatyti ir išbandyti naujus sprendimus;
b)
pasiūlymo kokybę;
c)
atitinkamų partnerių įtraukimą rengiant pasiūlymą;
d)
gebėjimą parodyti įvertinamus rezultatus;
e)
pasiūlytų sprendimų perkeliamumą.
Ekspertų grupė užtikrina, kad jos rekomendacijose būtų atsižvelgiama į Sąjungos miestų teritorinę įvairovę.
4.   Komisijai pritarus patikėtasis subjektas atrenka novatoriškus veiksmus, remdamasis ekspertų grupės rekomendacija.
5.   Kiekvienam novatoriškam veiksmui skiriama suma neviršija 5 000 000 EUR.
6.   Kiekvienas novatoriškas veiksmas įgyvendinamas ne ilgiau kaip per trejus metus.
3 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 11 d.
Komisijos vardu
Pirmininkas
José Manuel BARROSO
(1)  2013 m. gruodžio 17 d. Europos Parlamento ir Tarybos reglamentas (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (OL L 347, 2013 12 20, p. 289).
(2)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
(3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
(4)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių, taikymo taisyklių (OL L 362, 2012 12 31, p. 1).

Summary:
Tvari miestų plėtra: novatoriški projektai
Tvari miestų plėtra: novatoriški projektai
 
DOKUMENTAS, KURIO SANTRAUKA PATEIKIAMA:
Deleguotasis reglamentas (ES) Nr. 522/2014 – novatoriškų veiksmų tvarios miestų plėtros srityje atranka ir valdymas
KOKS ŠIO REGLAMENTO TIKSLAS?
Jame išsamiai parodoma, kaip Europos regioninės plėtros fondas (ERPF) atrenka finansavimui novatoriškus veiksmus tvarios miestų plėtros srityje, kuriuos atlieka ES valstybių narių miestai, ir kaip valdoma ši procedūra.
PAGRINDINIAI ASPEKTAI
Reglamente (ES) Nr. 1301/2013 apibrėžiamos konkrečios su ES investicijų į ekonomikos augimu ir darbo vietų kūrimo tikslu susijusios nuostatos, o Reglamentu (ES) Nr. 1303/2013 (Bendros nuostatos dėl ERPF, ESF, Sanglaudos fondo, EŽŪFKP ir EJRŽF (2014–2020)) Europos Komisija įpareigojama investuoti išteklius į novatoriškus veiksmus tvarios miestų plėtros srityje. Šios iniciatyvos remiasi principais, nustatytais Jungtinių Tautų Darnaus vystymosi darbotvarkėje iki 2030 m. ir Naujojoje miestų darbotvarkėje bei ES Regioninėje ir miestų politikoje.
Deleguotajame reglamente (ES) Nr. 522/2014 pateikiama išsami informacija, kaip pasiekti šių tikslų.Projektai bus atrenkami remiantis kvietimais teikti paraiškas, kurių temas kasmet nustatys Komisija.  Reikalavimus atitinka miestų vietovės su daugiau kaip 50 000 gyventojų. Jei ES valstybėse narėse nėra didelių miestų, miestų valdžios institucijos gali susivienyti ir pateikti bendrą paraišką.  ERPF indėlis yra iki 5 mln. EUR už projektą.  Kiekvieno projekto ilgiausia trukmė iš pradžių buvo treji metai, tačiau vėliau buvo nustatyta ketverių metų trukmė, kad veiksmus būtų galima įgyvendinti iki galo.  Vieną organizaciją ES lygiu paskiria Komisija, kad ji prižiūrėtų novatoriškų veiksmų sistemos biudžetą ir būtų atsakinga už:gaires pareiškėjams;  pareiškėjų tinkamumo vertinimą;  ekspertų grupės, kuri vertintų pasiūlymus, sukūrimą;  novatoriškų veiksmų atranką;  lėšų išmokėjimą paramos gavėjams;  atskirų novatoriškų veiksmų stebėseną;  informavimo renginių rengimą;  rezultatų skelbimą;  auditą siekiant užtikrinti patikimą finansų valdymą.  Atrankos kriterijai
Ekspertų grupė rekomenduoja, kuriuos novatoriškus veiksmus reikia atrinkti finansavimui, taikant šiuos kriterijus:projektai turėtų būti labai novatoriški ir pasižymėti Europoje nematytais aspektais;  projektai turėtų turėti aiškiai apibrėžtus tikslus, įrodymą, kad atliktas tinkamas parengiamasis darbas, ir numatytą pagrįstą laikotarpį su realiais finansavimo poreikiais;  projektams galima naudoti išorės ekspertų šaltinius, kaip antai universitetus, NVO ir privačias įmones;  rezultatai turėtų būti įvertinami, perduodami ir galimai pritaikomi miestų vietovėms.  
NUO KADA TAIKOMAS ŠIS REGLAMENTAS?
Jis taikomas nuo 2014 m. birželio 9 d.
KONTEKSTAS
Daugiau informacijos žr.:Tvari miestų plėtra (Europos Komisija)  ES miestų darbotvarkė (Europos Komisija)  Novatoriškos priemonės miestuose (Aukštutinė Prancūzija)  
PAGRINDINIS DOKUMENTAS
2014 m. kovo 11 d. Komisijos deleguotasis reglamentas (ES) Nr. 522/2014, kuriuo papildomos Europos Parlamento ir Tarybos reglamento (ES) Nr. 1301/2013 nuostatos, susijusios su išsamiomis taisyklėmis dėl Europos regioninės plėtros fondo lėšomis remiamų novatoriškų veiksmų tvarios miestų plėtros srityje atrankos ir valdymo principų (OL L 148, 2014 5 20, p. 1–3)
Reglamento (EB) Nr. 522/2014 daliniai pakeitimai buvo įterpti į pagrindinį tekstą. Ši konsoliduota versija yra skirta tik informacijai.
SUSIJĘ DOKUMENTAI
2013 m. gruodžio 17 d. Europos Parlamento ir Tarybos reglamentas (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (OL L 347, 2013 12 20, p. 289–302)
Žr. konsoliduotą versiją.
2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320–469)
Žr. konsoliduotą versiją.
paskutinis atnaujinimas 21.01.2019